3. Az Európai Unió 2010. évi általános költségvetéséhez benyújtott módosítástervezetek (szavazás) 
A szavazás előtt:
László Surján
előadó. - Elnök úr, most fogjuk tartani a költségvetésről szóló talán legrövidebb szavazást a Nizzai Szerződés alapján, és az is biztos, hogy ez lesz az utolsó szavazás a Nizzai Szerződés alapján.
Hogyan lehetséges, hogy ilyen rövid a szavazási lista? Ez a képviselőcsoportok kitűnő együttműködésének köszönhető. Előadóként szeretnék köszönetet mondani az összes képviselőcsoportnak, amely részt vett a szavazás előkészítésében. Szeretném továbbá a titkárságnak is megköszönni munkáját. Nélkülük is elképzelhetetlen lett volna, hogy most csak két oldal legyen itt előttünk. Nagyon köszönöm mindnyájuknak.
(Taps)
Úgy gondolom továbbá, hogy ez a rövid lista igazolt, mivel válság idején a válság kezelésén kell dolgoznunk ahelyett, hogy hosszú szavazásokkal töltenénk az időt.
Vladimír Maňka
előadó. - (SK) Elnök úr, azt javaslom, hogy egyetlen szavazással szavazzunk az Egyéb intézmények kérdéskörről, mivel nem gondolom, hogy bármilyen probléma merülne fel. Köszönöm.
Elnök
Olyan helyzet állt elő, amikor különböző intézményekről szavazunk, és a szabályok értelmében minden egyes intézményről külön kell szavaznunk. Nem lehet ezeket egy kérdésköbe összevonni. Ez ellentétes lenne a szabályzattal.
Hans Lindblad
a Tanács soros elnöke. - (SV) Elnök úr, a Tanács elégedetten veszi tudomásul, hogy a Parlament megerősítette az idei, november 18-ai egyeztető ülésen elért megállapodást. A Tanács második olvasatának eredményével kapcsolatban örülünk, hogy a Parlament második olvasata képviseli a költségvetési hatóság két része által készített közös szöveget a Lisszaboni Szerződés új 314. cikkével összhangban.
A Tanács elfogadja ezt a közös szöveget, és az Európai Parlament elnöke így kijelentheti a költségvetés végleges elfogadását. Szeretném hangsúlyozni azonban, hogy amint Ön, elnök úr kijelenti a költségvetés végleges elfogadását, a Tanács véleménye szerint azt mindkét félnek alá kell írnia, mivel az új szerződés kimondja, hogy mind a Tanács, mind a Parlament felelős azért.
A Tanács sajnálattal veszi tudomásul azt a tényt, hogy ezt az álláspontot nem vették figyelembe. Ezt elmondva azonban semmilyen módon nem kérdőjelezzük meg a megállapodást. Mindazonáltal reméljük, hogy a jövő évi költségvetési eljárás elegendő időt hagy majd arra, hogy foglalkozzunk ezekkel a kérdésekkel.
Szeretném megragadni az alkalmat, hogy még egyszer megköszönjem a Költségvetési Bizottság elnökének, Lamassoure úrnak, és a három előadónak, Surján úrnak, Maňka úrnak és Haug asszonynak a költségvetési eljárás teljes ideje alatt tanúsított konstruktív hozzáállást, amely szintén jól tükrözi a munka során megvalósult rendkívül jó együttműködést.
Egy személyes megjegyzéssel szeretném befejezni. A Tanács soros elnöki posztja lesz valószínűleg a legelőkelőbb poszt, amit valaha is be fogok tölteni. Nagy megtiszteltetés számomra, hogy ily módon szolgálhatom Európát, és szeretném megköszönni ezt a lehetőséget. Nagyon szépen köszönöm.
(Taps)
Elnök
Hölgyeim és uraim, mivel befejeztük a szavazásnak ezt a részét, én is szeretnék őszinte köszönetet mondani és gratulálni előadóinknak, Surján úrnak és Maňka úrnak - és korábban hallottuk Böge úr jelentését is -, továbbá mindazoknak, akik a költségvetésen dolgoztak. Ez egy különösen nehéz költségvetés volt. Szeretnék továbbá gratulálni képviselőtársaimnak és az egész Parlamentnek, mivel közösen hoztuk ezt a döntést. Ez valóban egy nagyszerű eredmény. Gratulálok mindnyájuknak!
(Taps)
Most fel kell olvasnom néhány nagyon fontos pontot, amelyek költségvetés elfogadására irányuló rendkívüli eljárással kapcsolatosak, ami azért is ilyen fontos, mivel a Nizzai Szerződésről áttértünk a Lisszaboni Szerződésre. Ez egy nagyon nehéz lépés volt, amelyet a Nizzai Szerződés alatt kezdtünk el és jelenleg a Lisszaboni Szerződés alatt fejezzünk be. Ezért van szükség erre a nyilatkozatra, amelyet meg kell hallgatniuk.
"A 2010-es költségvetési eljárás kivételes. Az EK-Szerződés 272. cikke szerint kezdődött, és a Lisszaboni Szerződés hatálybalépését követően fejeződött be. 2009. november 18-án a Parlament, a Tanács és a Bizottság megállapodtak abban, hogy az EK-Szerződés alapján folytatják a költségvetési eljárást, továbbá megállapodást kötöttek az eljárás végével kapcsolatosan is, beleértve a parlamenti szavazást is, amely teljes mértékben a többéves pénzügyi keretnek megfelelően zajlott le. A Tanács megerősítette a költségvetésről szóló megállapodást, melyről most szavaztunk. Ebből következik, hogy a Parlament és a Tanács megállapodásra jutottak egy közös szövegről az Európai Unió működéséről szóló szerződés 314. cikkében foglalt célkitűzésének megfelelően. Megállapítom tehát, hogy az EK-Szerződés 272. cikke alapján megkezdett és az Európai Unió működéséről szóló szerződés 314. cikke szerint folytatott költségvetési eljárás az Európai Unió működéséről szóló szerződés 314. cikkének és a többéves pénzügyi keretnek megfelelően fejeződött be. Ezért a költségvetési eljárás lezártnak tekinthető, és a költségvetést véglegesen elfogadottnak nyilvánítom.”
Ez egy nagyon fontos nyilatkozat. Legközelebb nem lesznek ilyen bonyodalmak, mert hatályos lesz a Lisszaboni Szerződés. Most hivatalosan aláírom a dokumentumot.

Hölgyeim és uraim, hadd tegyem hozzá, hogy a Költségvetési Bizottság elnöke Lamassoure úr, aki nagyon sokat dolgozott ezen. Azért is szeretném megemlíteni a nevét, mert nagyon aktív volt ezzel a kérdéssel kapcsolatban.
